**Смедеревска Паланка**

Економска и развојна политика и тржиште рада

Општина Смедеревска Паланка се, према важећој методологији, **сврстава у недовољно развијене локалне самоуправе**. То значи да је ниво развијености у распону 60-80% у односу на републички просек.

## Мере и активности општине Смедеревска Паланка у области економске и развојне политике и тржишта рада

### Надлежни органи и установе на локалном нивоу

У оквиру Општинске управе општине Смедеревска Паланка оформљене су унутрашње организационе јединице које врше сродне послове. Пословима у вези са унапређењем привредног и инвестиционог амбијента, развојем туризма и спровођењем активних мера запошљавања бави се **Одељење за локални економски развој, привреду и пољопривреду**. Ово одељење обавља следеће послове[[1]](#footnote-1):

* Предлаже приоритете за инвестирање, иницира израду инвестиционих пројеката од значаја за Општину у области привреде, пољопривреде, шумарства и водопривреде, туризма, заштите животне средине и социјалне политике, и врши друге послове промоције Општине и привлачења инвеститора,
* Учествује у изради стратегија, студија изводљивости, бизнис планова и сл. на реализацији пројеката и партнерстава,
* Пружа подршку привредним субјектима, нпр. у вези са регистрацијом предузећа, аплицирањем на јавне позиве и др,
* Бави се пословима у вези пољопривреде и водопривреде, и обавља друге послове утврђене Статуом.

У Одељењу за локални економски развој, привреду и пољопривреду систематизовано је 9 радних места, и то место начелника, 3 места у вези са припремом и реализацијом пројеката локалног економског развоја, 1 место на статистичко-аналитичким пословима у вези са привредом, 1 место у области туризма, 2 радна места у вези са пољопривредом и 1 место у вези са енергетским менаџментом[[2]](#footnote-2).

Када је реч о активним мерама запошљавања, поред Одељења за локални економски развој, привреду и пољопривреду, одређене послове обавља и **Локални савет за запошљавање**. Савет је оформљен од стране Општинског већа, као саветодавно тело органа Општине. Његов делокруг рада укључује давање мишљења и препорука у вези са плановима и програмима запошљавања, мерама активне политике запошљавања, прописима, и другим питањима од значаја за запошљавање[[3]](#footnote-3).

Када је реч о пословима у вези са промоцијом и развојем туризма, тренутно их обавља Установа Културни центар, и то у оквиру организационе јединице за туризам. Наведене послове је до пре неколико година обављала општинска туристичка организација, али је, на основу одлуке Скупштине општине из 2018. године, покренут поступак ликвидације, због непостојања услова за обављање делатности[[4]](#footnote-4).

### Релевантни документи развојног планирања и јавних политика на локалном нивоу

У овом тренутку, не постоји важећи документ развојног планирања за општину Смедеревска Паланка. Последњи такав документ била је Стратегија одрживог развоја, чији период примене је истекао 2016. године. Након тога није донет нови развојни документ, али је у јуну 2022. године Скупштина општине донела Одлуку о приступању изради плана развоја за период 2023-2030. године[[5]](#footnote-5). Не постоје ни документа јавних политика у области инвестиција, привредног развоја или туризма.

Једини важећи документ јавне политике који је релевантан за анализиране области јесте **Локални акциони план запошљавања**[[6]](#footnote-6), усвојен 2022. године. Реч је о првом документу овакве врсте у Смедеревској Паланци. Наведено је да ће у 2022. години фокус бити на активностима које у кратком и у средњем року могу дати ефекте. Дефинисана су три главна циља, и то: а) отварање нових радних места, подстицање формалне запослености и самозапошљавања, и смањивање ефеката економске кризе, б) унапређење социјалне инклузије и једнаког приступа тржишту рада, и в) развој људских ресурса.

Мере активне политике запошљавања у 2022. години, утврђене Локалним акционим планом запошљавања, укључују:

* Субвенције за запошљавање теже запошљивих категорија незапослених лица, и
* Субвенције за самозапошљавање.

Поред Локалног акционог плана запошљавања, релевантан је и Локални акциони план за родну равноправност[[7]](#footnote-7), који као неке од приоритета поставља јачање предузетничких капацитета жена у циљу њиховог економског оснаживања и самозапошљавања, и омогућавање лакшег приступа жена запошљавању. У ту сврху, предвиђене активности укључују едукацију жена, посебно из угрожених социјалних категорија, о могућностима побољшања економског положаја, као и формирање базе података о женском предузетништву.

У вези са развојем туризма, 2020. године Скупштина општине је усвојила одлуку о приступању изради Бренд стратегије за период 2021-2026. године, са циљем да се утврди концепт одрживог развоја општине Смедеревска Паланка као туристичког подручја.[[8]](#footnote-8) Одржано је неколико почетних састанака, али се до сада није приступило реализацији ове стратегије.

### Унапређење привредног и инвестиционог амбијента и промоција предузетништва

У оквиру послова које обављају извршни органи општине Смедеревска Паланка, активности подршке привредним субјектима, развоја предузетништва и привлачења страних инвестиција су малобројне и недовољно финансиране. Један од проблема свакако је недостатак стратешких праваца деловања који би били усвојени од стране Скупштине општине – не постоји важећи план развоја, план инвестиција, програм локалног економског развоја, или било који сличан документ на основу кога би биле формулисане мере и активности пре свега Одељења за локални економски развој, привреду и пољопривреду. Штавише, у претходном периоду, као ни у текућој 2022. годину, буџет општине Смедеревска Паланка уопште не садржи активности унапређења привредног и инвестиционог амбијента и подршке економском развоју и промоцији предузетништва у оквиру програма Локални економски развој[[9]](#footnote-9).

Ипак, постоје одређене активности општине Смедеревска Паланка које имају утицаја на унапређење привредног и инвестиционог амбијента и промоцију предузетништва.

Пре свега, треба поменути да је на територији Општине пре пар година локална власт формирала **индустријску зону** Губераш. Зона се налази на путу према Великој Плани, и заузима површину од 90 хектара. У комплексу постоји могућност за изградњу привредно-производних објеката већег капацитета, јер је тренутна заузетост око 6 хектара. План детаљне регулације „Привредно-радна зона Губераш“ усвојен је 2013. године. Подручје се налази југоисточно од Смедеревске Паланке, оивичено је са северне стране државним путем другог реда 147 IIA Смедеревска Паланка-Велика Плана, са западне стране државним путем другог реда 370 IIБ Смедеревска Паланка -Рача, са источне стране општинским путем ОП.I-3 Смедеревска Паланка – Водице. Подручје је, што се тиче комуналне опремљености, у потпуности опремљено мрежом и објектима јавне инфраструктуре, на такав начин да у потпуности задовоље будуће потребе корисника простора.

Као један облик инвестиционих подстицаја, постоји **могућност ослобађања плаћања доприноса за уређивање грађевинског земљишта за инвеститоре**. Наиме, плаћања доприноса су ослобођени инвеститори у случају инвестиција за које је закључком Владе утврђено да су од значаја за Републику Србију. Такође, привредна друштва и предузетници који запосле најмање 50 радника имају право на умањење у износу од половине обрачунатог износа доприноса.[[10]](#footnote-10)

### Мере активне политике запошљавања

**Локални акциони план запошљавања за 2022. годину предвиђа следеће мере активне политике запошљавања**[[11]](#footnote-11):

* Субвенције за запошљавање теже запошљивих категорија незапослених лица. Субвенције се додељују једнократно послодавцима из приватног сектора који запосле незапослена лица из неке од следећих категорија: без основог образовања или без завршене средње школе; старији од 50 година; дугорочно незапослена лица (која траже посао дуже од 12 месеци); жене (нарочито жртве породичног насиља); млади до 30 година старости (нарочито млади у домском смештају, хранитељским или старатељским породицама); особе са инвалидитетом; Роми; корисници новчане социјалне помоћи; или лица у статусу вишка запослених.
* Субвенције за самозапошљавање. Субвенције се додељују једнократно, у износу од 300 000 динара, незапосленим лицима која оснивају предузетничку радњу, задругу или привредно друштво (под условом да заснивају и радни однос у њему). Поред финансијске, додељује се и стручна подршка, у виду обука за развој предузетништва и других обука, специјалистичке обуке и менторингa. Приоритет за додељивање средстава имају млади до 30 година старости, Роми, жене, особе са инвалидитетом и особе у статусу вишка запослених.

За финансирање наведених мера из буџета општине Смедеревска Паланка за 2022. годину опредељено је укупно 6 милиона динара, и то 2 милиона за субвенције за запошљавање теже запошљивих категорија, и 4 милиона за субвенцијe за самозапошљавање.

Треба напоменути да је 2022. прва година у којој је финансирање мера активне политике запошљавања укључено у буџет општине Смедеревска Паланка. Пре тога, није било издвајање за ове намене.

### Управљање развојем туризма и промоција туристичке понуде

Као што је претходно напоменуто, активности у вези са развојем и промоцијом туризма спадају у делокруг рада Одељења за локални економски развој, привреду и пољопривреду, а значајне активности обавља Установа Културни центар.

Одлуку о **висини боравишне таксе** доноси Скупштина општине. Висина боравишне таксе износи 60 динара, и плаћа је корисник услуге смештаја у угоститељском објекту, за сваки дан боравка у смештају. За одређене категорије посетилаца предвиђено је ослобађање од плаћања или умањење износа боравишне таксе (нпр. деца, лица са инвалидитетом, ученици и студенти који организовано бораве у смештају). Према овој одлуци, обавезу плаћања боравишне таксе имају и физичка лица која пружају услуге смештаја у домаћој радиности и сеоском туристичком домаћинству. За њих се износ таксе утврђује на годишњем нивоу, по решењу Одељења за утврђивање и наплату јавних прихода, а по претходно, од стране Одељења за локално економски развој, привреду и пољопривреду Општинске управе Општине Смедеревска Паланка, донетом и правоснажном решењу о категоризацији угоститељског објекта.

Изузетан значај за развој туризма представља учешће у капиталном пројекту покренутом од стране Министарства трговине, туризма и телекомуникација, а који се односи на **дигитализацију туристичке понуде** Србије. Установа Kултурни центар је остварила интензивну сарадњу са именованим министарством и активно учествовала у мапирању и ажурирању података о локалитетима и манифестацијама на територији општине Смедеревска Паланка. Извршено је најпре прикупљање основних информација ради иницијалног пуњења Регистра локалитета и манифестација. Остварен је први задати циљ, а то је формирање комплетне листе туристичког потенцијала, а потом се приступило прибављању професионалних фотографија локалитета и манифестација и попуњавању информација о понуди на енглеском језику. Цео поступак је спроведен како би база података о туристичкој понуди наше општине била приказана на платформи у виду својеврсне „ личне карте“ туристичког потенцијала. Наредна фаза Дигитализације туристичке понуде Србије се наставља и у 2023.години.

Осим дигиталног презентовања туристичке понуде, још увек је значајна и издавачка делатност. Организациона јединица за туризам Установе Културни центар активно врши припрему **промотивног материјала** (брошуре, публикације, каталози, мапе) на српском, руском и енглеском језику, који се дистрибуира на сајмовима и другим туристичким скуповима у циљу промовисања туристичке вредности јединице локалне самоуправе. Промотивни материјал се обезбеђује и за потребе међународних скупова и делегација.

За развој туризма од значаја је и **координација активности субјеката туристичке привреде и пословно-техничка сарадња**. Пре свега, остварена је сарадња са туристичким организацијама у непосредном окружењу у циљу обједињавања туристичке понуде и проширивања могућности заједничког наступања на сајмовима туризма. Не мањег значаја је и сарадња са завичајним удружењима (ЗУ „Станоје Главаш“ Глибовац, ЗТУ „Видовача“ Водице, Удружење грађана „Мезул“, Туристичко–земљораднички клуб „Азањска погача“), локалним привредницима и осталим субјектима туристичке привреде.

Имајући у виду да се број издаваоца услуге смештаја у општини Смедеревска Паланка интензивно повећава, може се рећи да је понуда све богатија. У овом тренутку регистрованих правних лица са формираним налозима на порталу Централног информационог система у области туризма и угоститељства „еТуриста“ има једанаест. Један од њих представља сеоско домаћинство ( регистровано под називом „ Лазарев врт“, село Мраморац), које тежи да временом пређе у категорисане објекте због могућих бенефита које такав статус носи.

За сада у општини Смедеревска Паланка нема **категорисаних угоститељских објеката за смештај**, али ће убрзо та пракса бити промењена, јер је недавно физичко лице путем портала „ еТуриста“ упутило захтев главном обрађивачу да јединица локалне самоуправе, у складу са законом и подзаконским актима, изврши категоризацију угоститељског објекта за смештај, врсте апартман. За наведену потребу формирана је трочлана комисија, чији је задатак да утврди чињенично стање и након тога упути предлог Начелнику Општинске управи ради доношења решења о категоризацији.

Организациона јединица за туризам на основу планираних активности учествује у **организацији следећих манифестација, акција и других скупова**:

* Првомајски уранак.Првомајски уранак се традиционално одржава у парку на Кисељаку. Предвиђен је богат културно-уметнички програм, учешће културно уметничких друштава, дечијег балета, бендова...
* Пролећни сајам цвећа.Пролећни сајам цвећа се традиционално одржаба у мају. Први пут је 2021. године промењена локација и од тада се одржава у Главашевом парку. Манифестацију карактерише велики број излагача, а због своје лепоте привлачи и велики број посетилаца из читавог региона.
* Избор за најлепше уређено градско и сеоско двориште, стамбени и пословни простор. Организација наведене акције подразумева утврђивање критеријума, најава у медијима, затим обилазак и фотографисање пријавњеник кандидата (градска, сеоска дворишта, стамбени и пословни простор).
* Учешће на сеоским манифестацијама (Станоје Главаш, Водичко прело, Прасијада, Дани Азањске погаче, 1001 корен, Ђакови дани, Дани комбајнера, Дани Пере Тодоровића, Влашкодолски супретак), културним, научним и другим скуповима. Основни циљ је неговање постојећих пословних и пријатељских односа са удружењима, која су главни организатори наведених манифестација и успостављање нових пословних контаката за остваривање даље сарадње. Значајан сегмент је промоција туристичког потенцијала наше општине.
* Крстовдански дани ( Крстовдански вашар).Манифестација се традиционално одржава уочи вашара, који је један од највећих у нашој земљи. У духу новог времена, осим трговине, дружења и забављања, организује се и изложба, презентације и пословни сусрети привредника, радника у туризму, култури, спорту... Том приликом користимо могућност да великом броју посетилаца представимо оно што је најбоље у овом крају – пољопривредне, прерађивачке, туристичке потенцијале, занатску и сваколику другу богату традицију, културно наслеђе... Циљ је да учврстимо постојоће и развијемо нове пословне и пријатељске везе. С обзиром да је ова манифестација по броју посетилаца најмасовнија и по традицији најстарија, детаљи манифестације се програмски дефинишу.

**Презентације кроз учешће у пројектима** укључују следеће активности:

* Општинске олимпијске сеоске игре. Организација такмичења пријављених екипа испред сеоских месних заједница у више спортова, како екипних тако и појединачних. Најуспешнији спортисти и екипе се квалификују за Републичке сеоске олимпијске игре, које се одржавају под окриљем Спортског савеза Србије.
* Михољски сусрети села. Манифестација се одржава на основу конкурсне документације Министарства за бригу о селу.
* Зимске дечје чаролије. Сваке године се доставља пројектна документација за Зимске дечје чаролије, у којој се прецизно дефинишу догађаји који ће бити организовани у зимском делу године (клизалиште, концерти, представе, дечје радионице, маскенбал, ликовне колоније, књижевне вечери, продаја сувенира, фестивал позоришта за децу, обележавање новогодишњих и божићних празника...).

Из буџета општине Смедеревска Паланка нису издвајана средства за финансирање програма развоја туризма у периоду 2019-2022. године. До 2019. године, средства намењена за промоцију туризма била су реализована на разделу Општинске туристичке организације. Међутим, 2018. године донета је одлука о ликвидацији ове установе[[12]](#footnote-12), тако да, након тога, активности промоције и друге активности развоја туризма изостају из буџета Општине.

За даљи развој туризма у општини Смедеревска Паланка неопходно је на позицији туризам, планирати средства која ће бити реализована преко Установе Културни центар у оквиру које функционише Организациона јединица за туризам. Чињеница је да ако се ликвидира установа која се бавила туризмом, не сме се ликвидирати и сам туризам.

## Анализа стања у области економске и развојне политике и тржишта рада

### Привредна структура и привредни субјекти

**У привредној структури општине Смедеревска Паланка традиционално важне делатности су пољопривреда и прерађивачка индустрија**, пре свегамашинска и металска индустрија, производња грађевинског материјала, и различите области прехрамбене индустрије. Окосницу развоја је деценијама представљао Гоша холдинг, а након приватизације неки делови овог холдинга су наставили успешно да послују. Препознатљиво предузеће је био и „Паланачки кисељак“, са минералном водом „Карађорђе“, које је више пута мењало власнике након приватизације.

**Предузетничка активност у општини Смедеревска Паланка је на нивоу просека Републике**. У 2021. години пословало је 2 223 активних привредник субјеката, и то 1 820 предузетника и 403 привредних друштава[[13]](#footnote-13). Број активних предузетничких радњи на 1 000 становника износио је 41, што је у складу како са републичким просеком (који такође износи 41), тако и просеком Подунавске области (у Подунавској области број активних предузетника на 1 000 становника износи 39)[[14]](#footnote-14). Насупрот томе, показатељ броја привредних друштава на 1 000 становника, који у општини Смедеревска Паланка износи 9, значајно је нижи од националног нивоа (у Републици Србији број привредних друштава на 1 000 становника износи 19), али је у складу са просеком Подунавске области.

**Број привредних субјеката се благо повећао током претходних неколико година**. На Графикону 1 се може запазити да је ово повећање вођено растом броја предузетничких радњи, док је број привредних друштава имао тенденцију смањења.

Графикон 1. Број привредних субјеката у општини Смедеревска Паланка

Извор: Регистар мера и подстицаја привредног развоја, Агенција за привредне регистре ([линк](https://pretraga2.apr.gov.rs/APRMapePodsticaja/))

**Стопа настанка нових привредних субјеката у 2021. години је углавном у складу са републичким просеком и просеком Подунавске области**[[15]](#footnote-15). Наиме, стопа настанка предузетничких радњи у општини Смедеревска Паланка у 2021. години износила је 11,2%, а стопа настанка привредних друштава је износила 7,2%[[16]](#footnote-16).

Као позитивно се може оценити то да је **број новооснованих предузетничких радњи виши од броја оних које су угашене или брисане**.Премаподацима АПР-а[[17]](#footnote-17), у периоду 2018-2021. године сваке године се оснива између 200 и 260 предузетничких радњи у општини Смедеревска Паланка, док број оних које су угашене или брисане на годишњем нивоу износи између око 120 и 150. Међутим, то није случај и са привредним друштвима, јер је број новооснованих друштава, који сваке године износи око 30, у периоду након 2019. нижи или на нивоу са бројем угашених или брисаних друштава.

**Резултати пословања привредних друштава регистрованих на територији општине Смедеревска Паланка** се, на основу расположивих података, могу оценити као **донекле задовољавајући**. Ипак, мора се напоменути да се овакви закључци доносе на основу финансијских показатеља за привредна друштва која су предала извештаје АПР-у[[18]](#footnote-18), тако да нису обухваћена сва активна друштва. У периоду 2018-2020. године, од укупног броја привредних друштава која су предала финансијске извештаје АПР-у, константно више од 60% њих послује са добитком. Може се приметити да су укупни пословни приходи и укупна добит порасли чак и у 2020, упркос пандемији болести Ковид-19. Ипак, неповољна карактеристика је да свако четврто предузеће послује са губитком. Када је реч о пословању предузетничких радњи, број предузетника који предају финансијске извештаје АПР-у током посматраног периода не прелази 40%, што је недовољно за доношење оцене о пословању ове категорије привредних субјеката.

Табела 4. Одабрани финансијски показатељи пословања привредних субјеката у општини Смедеревска Паланка

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Привредна друштва** | | |  | **Предузетници** | | |
|  | 2018 | 2019 | 2020 |  | 2018 | 2019 | 2020 |
| **Субјекти који су предали финансијске извештаје АПР-у** | | | | | | | |
| Број | 326 | 320 | 318 |  | 97 | 622 | 630 |
| % од укупног броја акт. субјеката | 62,2% | 74,6% | 79,1% |  | 6,1% | 36,9% | 35,7% |
| **Пословни приходи, у млн РСД** | 16.587,1 | 16.071,4 | 18.571,0 |  | 713,5 | 4.703,7 | 5.049,3 |
| **Нето добитак, у млн РСД** | 819,0 | 1.548,9 | 2.228,9 |  | 15,6 | 104,1 | 125,0 |
| **Субјекти који су остварили нето добитак** | | | | | | | |
| Број | 204 | 198 | 200 |  | 70 | 510 | 487 |
| % од укупног броја субјеката који су предали фин. извештаје | 62,6% | 61,9% | 62,9% |  | 72,2% | 82,0% | 77,3% |
| **Нето губитак, у млн РСД** | 139,9 | 698,0 | 215,4 |  | 10,5 | 26,1 | 24,9 |
| **Субјекти који су остварили нето губитак** | | | | | | | |
| Број | 75 | 76 | 74 |  | 25 | 79 | 94 |
| % од укупног броја субјеката који су предали фин. извештаје | 23,0% | 23,8% | 23,3% |  | 25,8% | 12,7% | 14,9% |
| **Укупна средства, у млн РСД** | 18.949,9 | 20.564,1 | 26.328,3 |  | 356,1 | 2.047,4 | 2.057,6 |
| **Капитал, у млн РСД** | 8.010,3 | 8.643,1 | 11.102,9 |  | 59,6 | 627,4 | 628,7 |
| **Субјекти који су остварили губитак изнад висине капитала** | | | | | | | |
| Број | 83 | 73 | 69 |  | 30 | 72 | 81 |
| % од укупног броја субјеката који су предали фин. извештаје | 25,5% | 22,8% | 21,7% |  | 30,9% | 11,6% | 12,9% |

Извор: подаци Агенције за привр. регистре (Регистар мера и подстицаја привредног развоја - [линк](https://pretraga2.apr.gov.rs/APRMapePodsticaja/)) и прорачун

**Процес приватизације предузећа са територије општине Смедеревске Паланке је практично окончан**. Наиме, у портфолију некадашње Агенције за приватизацију више нема ниједног предузећа из Смедеревске Паланке[[19]](#footnote-19). Међутим, нека од приватизованих предузећа су тренутно у процесу промене власништва, што отежава пуну реализацију њихових производних и услужних капацитета. Примера ради, некадашње предузеће „Паланачки кисељак“, које је до скоро држала „Атлантик група“, недавно је продато, а садашњи власник хотела „Кисељак“ у Бањи Паланачки Кисељак покушава да прода хотел[[20]](#footnote-20).

### Инвестиције

**Инвестициона активност на територији општине Смедеревска Паланка бележи раст од 2018. године**. Инвестиције реализоване у 2020. години износиле су 850 милиона динара, и значајно су више него у претходних неколико година, као што је илустровано на Графикону 2.

Графикон 2. Инвестиције у нова основна средства у општини Смедеревска Паланка

у милионима РСД

Извор података: Општине и региони у Републици Србији – различита издања, Републички завод за статистику

Посматрано **према карактеру изградње**, у периоду 2017-2020. **инвестиције су готово у потпуности намењене за реконструкцију, модернизацију, доградњу или проширење постојећих капацитета**; инвестиције у нове капацитете су готово занемарљиве. Као што се може уочити на Графикону 3, структура инвестиција према карактеру изградње значајно одступа од нивоа Републике, где у посматраном периоду већи значај имају улагања у нове капацитете. Подунавску област, слично као и Смедеревску Паланку, карактерише висок удео инвестиција у реконструкцију и проширење капацитета, али и већи удео инвестиција у одржавање постојећих капацитета.

**Према техничкој структури**, у периоду 2017-2020. године **више од 70% инвестиција чинила су улагања у набавку и монтажу опреме**, док се око ¼ односило на грађевинске радове. Према техничкој структури инвестиција Смедеревска Паланка не одступа од Подунавског региона, али се у односу на просек Републике уочава значајно мања заступљеност грађевинских радова.

Графикон 3. Укупне инвестиције за период 2017-2020: структура према карактеру изградње и према техничкој структури

Извор: Прорачун на основу података Републичког завода за статистику (Општине и региони у Реп. Србији)

Посматрано према делатностима, инвестиције у Смедеревској Паланци су **доминантно реализоване у сектору прерађивачке индустрије**. Као што је приказано на Графикону 4, инвестиције у капацитете прерађивачке индустрије чине више од половине укупних инвестиција реализованих на територији Смедеревске Паланке у периоду 2017-2020. По значају се издваја и грађевинска делатност, са учешћем од око 20%, што значи да је у посматраном периоду ¾ укупних инвестиција било усмерено на прерађивачку индустрију и грађевинарство. Удео осталих делатности је био много нижи.

а

Графикон 4. Укупне инвестиције за период 2017-2020: структура према делатностима

Извор података: Општине и региони у Републици Србији – различита издања, Републички завод за статистику

**Највећи корисници подстицаја регионалног развоја на територији општине Смедеревска Паланка су велика предузећа.**[[21]](#footnote-21) У периоду 2018-2021. године укупни подстицаји регионалног развоја на територији Општине износили су 1,7 милијарди динара, од чега се половина (850 милиона) односила на велика привредна друштва. Удео свих привредних субјеката (укључујући и мала и средња предузећа и предузетнике) у посматраном периоду износи 70%. Значајан корисник подстицаја регионалног развоја су и регистровани пољопривредници (на које се односи близу 1/5 укупног износа реализованог током посматраног периода), док су је учешће осталих корисника, укључујући и државне органе и јавне установе, релативно мало. Посматрано према намени, више од 1/3 укупног износа било је намењено за подстицање извоза, а значајна средства су утрошена и на подстицање пољопривредне производње (18% укупно додељеног износа) и подстицање запослености (14%). Од укупног износа, 60% средстава додељено је бесповратно, док преосталих 40% чине кредити.

Када је реч о страним директним инвестицијама, током дужег периода изостајао је значајнији прилив страних инвестиција, изузев кроз процес приватизације. Пример оваквог типа успешне приватизације је „Гоша ФОМ“, коју је 2005. купио конзорцијум руског и домаћег капитала. Прву велику гринфилд инвестицију представља изградња производног погона корејске компаније „*Kyungshin Cable*“. Ова компаније је 2021. године отворила погон у Смедеревкој Паланци, у оквиру индустријске зоне Губераш, где производи делове за батерије електричних аутомобила. Улагање износи око 20 милиона ЕУР, и, према Развојној агенцији Србије, реч је о првој значајнијој инвестицији у нове производне погоне у Смедеревској Паланци у последњих 60 година[[22]](#footnote-22).

### Тржиште рада

**Регистрована запосленост**[[23]](#footnote-23),[[24]](#footnote-24) према општини рада **на територији општине Смедеревска Паланка је износила 9 087 у 2021. години**. Од тога, близу 70% лица било је запослено код послодавца, готово ¼ чинили су предузетници и самосталне делатности, укључујући и лица запослена код њих, а регистровани пољопривредници чинили су 8% укупног броја регистрованих запослених.

**Динамика кретања броја регистрованих запослених лица која раде у општини Смедеревска Паланка у претходном периоду била је неповољна**. Као што је приказано на Графикону 5, регистрована запосленост према општини рада у претходних пет година показује стагнацију, уз тенденцију смањења у појединим годинама. Смедеревска Паланка је једна од малог броја локалних самоуправа у Србији у којој у 2021. ради мањи број регистрованих запослених лица него у 2017. години – и то за око 400 лица, односно за 4,5%. У истом периоду, регистрована запосленост према општини рада на територији Републике је порасла за 9,3%, а у Подунавској области за 9,8%.

Графикон 5. Регистрована запосленост (према општини рада) у Смедеревској Паланци

Извор података: База података Републичког завода за статистику

**У прерађивачкој индустрији запослена је четвртина укупног броја регистрованих запослених који раде на територији општине Смедеревска Паланка**. Структура регистроване запослености по делатностима у 2021. години приказана је на Графикону 6. Уочава се да је ¼ укупног броја радила у прерађивачкој индустрији (више од 2 200 лица), а за запосленост је значајна и трговина, са учешћем од око 15% (1 400 лица).

Графикон 6. Регистрована запосленост (према општини рада) по делатностима у 2021.

структура у %

\* Обухваћени су и регистровани пољопривредници

Извор података: прорачун на основу података из Базе података Републичког завода за статистику

**У претходних пет година дошло је до одређених промена у структури регистроване запослености према делатностима**. Наиме, у 2021. у односу на 2017. годину смањен је број регистрованих пољопривредника (за 380 лица) и број запослених у прерађивачкој индустрији (за 220 лица), услед чега је учешће ове две делатности у укупној регистрованој запослености благо смањено. С друге стране, повећано је учешће грађевинарства и трговине, које бележи повећање броја запослених.

Уколико се посматрају **регистровани запослени који имају пребивалиште на територији општине Смедеревска Паланка, њихов број у 2021. години износи 12 219.** Примећује се да је овај показатељ значајно виши од броја регистрованих запослених који раде на територији Општине. Наведено одступање је карактеристично за већину локалних самоуправа у централној Србији, и последица је тога што одређен број запослених лица има пријављено пребивалиште у једној општини, али ради на територији друге општине. Другим речима, у питању су лица која живе у Смедеревској Паланци, али раде у Београду, Смедереву, или некој другој локалној самоуправи; али и лица која живе и раде у другом граду или општини, али имају пријављено пребивалиште у Смедеревској Паланци. У периоду 2017-2021. регистрована запосленост према месту пребивалишта је забележила повећање, и то за око 740 лица (6,4%).

**Жене чине 41,8% регистроване запослености** према месту пребивалишта у 2021. години. У односу на национални просек, који износи 46,4%, заступљеност жена је релативно ниска; али је близу нивоа карактеристичног за Подунавску област (где жене чине 42,5% укупне регистроване запослености у 2021. години). Ипак, уочава се тенденција побољшања: учешће жена у регистрованој запослености у Смедеревској Паланци у 2021. години било је за 2 процентна поена више него у 2017. години, захваљујући томе што је број запослених жена према месту пребивалишта порастао значајно више него број запослених мушкараца.

**Просечна нето зарада** запослених који имају пребивалиште у Смедеревској Паланци у 2021. години износила је 53 700 динара. На Графикону 7 је илустровано како се просечна зарада константно повећавала током претходног петогодишњег периода, тако да је 2021. године била за око 11 400 динара виша него 2018. године, што представља номинално повећање од 27%. Ипак, просечна зарада у Смедеревској Паланци је током читавог периода била нижа како од националног просека (за 15-18%), тако и од просечне зараде у Подунавској области (нижа за 8-9%).

Графикон 7. Просечна нето зарада у општини Смедеревска Паланка

Извор података: База података Републичког завода за статистику

**Број незапослених лица која се налазе на евиденцији Националне службе за запошљавање**[[25]](#footnote-25) **је смањен у току претходних пет година**. На крају 2021. године на територији општине Смедеревска Паланка било је евидентирано укупно 2 986 незапослених лица, што је за око 650, односно за 18%, ниже у односу на 2017. годину. Оваква тенденција је једним делом у вези са претходно описаним повећањем регистроване запослености према месту пребивалишта[[26]](#footnote-26).

### Туризам

**Смедеревска Паланка поседује потенцијале за развој појединих врста туризма, али тренутно туризам је врло неразвијен**. У периоду 2017-2020. године туристички промет је био занемарљив: највећи промет је остварен у 2017. години, када је регистровано свега око 250 туриста и 1 600 ноћења, а у периоду до 2020. показатељи су још лошији.

Потенцијал за развој туризма превасходно се односи на **здравствени туризам**, јер је у Смедеревској Паланци смештена Бања Паланачки Кисељак. У Бањи постоје четири извора минералне воде, од којих су неки термални извори, и лековита својства воде помажу у лечењу реуматизма, посттрауматских стања и деформитета, дијабетеса, кардиоваскуларних, дигестивних и других обољења.

Други **природни фактори** који имају потенцијал да привуку туристе су Кудречко језеро, које је популарно међу риболовцима, а погодно је и за спортско-рекреативне активности, као и шумски комплекс „Микуља“, погодан за излетничке и рекреативне активности, као и за лов у оквиру резервата Јасеница–Луг.

Када је реч о **антропогеним факторима**, на територији Општине се налази неколико објеката који су под заштитом државе[[27]](#footnote-27). Пре свега, то су цркве брвнаре (једна у Смедеревској Паланци, а друга у селу Селевац), које су сврстане у национална културна добра од великог значаја. Ту је и неколико других споменика културе, попут зграда Гимназије и Народног музеја, куће брвнаре у Голобоку, споменика Станоју Главашу и др. У Општини се одржавају и различите манифестације, које такође могу привући одређене категорије туриста. Треба поменути пре свега чувени Крстовдански панђур, један од највећих вашара у Србији, који сваке године окупља посетиоце из шире околине Паланке; ту су и фестивал фолклора „Јасеничко прело“ и етно-гастрономски догађај „Дани азањске погаче“ у селу Азањи, „Дани Станоја Главаша“ у селу Глибовцу и др.

Наведени потенцијали, за сада, нису адекватно искоришћени. **Смештајни капацитети су оскудни и неадекватни**. Тренутно не постоји ниједан категорисани хотел или мотел[[28]](#footnote-28), а један од проблема за бољу експлоатацију ресурса Бање Паланачки Кисељак јесте то што Гоша, која је постојећи власник хотела „Кисељак“, није заинтересована за пословање, те га је нудила на продају.

Услед оваквих кретања, **регистрована запосленост у угоститељству је нижа од националног просека**. Наиме, у 2021. години у угоститељству је на територији општине Смедеревска Паланка било 200 регистрованих запослених лица, односно удео у укупној регистрованој запослености је износио 2,3%. То је нешто ниже од просека Подунавске области (где удео угоститељства у регистрованој запослености износи 2,6%) и приметно ниже од националног просека (који износи 3,8%). Ипак, уочава се незнатно повећање регистроване запослености у угоститељству током претходних пет година, тако да је њихов број у 2021. био за 25 лица виши у односу на 2017. годину.[[29]](#footnote-29)

1. Извор: Правилник о унутрашњој организацији и систематизацији радних места у Општинској управи и Општинском правобранилаштву општине Смедеревска Паланка, Међуопштински сл. лист општина В. Плана и С. Паланка бр. 13/19, 30/19 и 2/2020. [↑](#footnote-ref-1)
2. Одлука о унутрашњој организацији и систематизацији радних места у Општинској управи, Међуопштински сл. лист општина В. Плана и С. Паланка бр. 37/22. [↑](#footnote-ref-2)
3. Решење о образовању и именовању председника и чланова Локалног савета за запошљавање за територију општине Смедеревска Паланка, Међуопштински сл. лист општина В. Плана и С. Паланка бр. 7/22. [↑](#footnote-ref-3)
4. Одлука о укидању Туристичке организације у Смедеревској Паланци, Међуопштински сл. лист општина В. Плана и С. Паланка бр. 42/18. [↑](#footnote-ref-4)
5. Међуопштински сл. лист општина В. Плана и С. Паланка бр. 26/22. [↑](#footnote-ref-5)
6. Локални акциони план запошљавања општине Смедеревска Паланка за 2022. годину, Међуопштински сл. лист општина В. Плана и С. Паланка бр. 7/22. [↑](#footnote-ref-6)
7. Локални акциони план за родну равноправност општине Смедеревска Паланка за период 2021-2025, Међуопштински сл. лист општина В. Плана и С. Паланка бр. 34/21. [↑](#footnote-ref-7)
8. Одлука о приступању изради Бренд стратегије општине Смедеревска Паланка, Међуопштински сл. лист општина В. Плана и С. Паланка бр. 26/20. [↑](#footnote-ref-8)
9. Униформна листа програма и програмских активности јединица локалне самоуправе утврђена је од стране Министарства финансија ([линк](https://www.mfin.gov.rs/upload/media/rggPGL_613a0076e84a8.pdf)). [↑](#footnote-ref-9)
10. Одлука о уређивању грађевинског земљишта и одређивању доприноса за уређивање грађевинског земљишта, Међуопштински сл. лист општина В. Плана и С. Паланка бр. 39/19, 15/20 и 26/20. [↑](#footnote-ref-10)
11. Локални акциони план запошљавања општине Смедеревска Паланка за 2022. годину, Међуопштински сл. лист општина В. Плана и С. Паланка бр. 7/22. [↑](#footnote-ref-11)
12. Одлука о укидању Туристичке организације у Смедеревској Паланци, Међуопштински сл. лист општина В. Плана и С. Паланка бр. 42/18. [↑](#footnote-ref-12)
13. Извор: Регистар мера и подстицаја привредног развоја, Агенција за привредне регистре ([линк](https://pretraga2.apr.gov.rs/APRMapePodsticaja/)). [↑](#footnote-ref-13)
14. Показатељи о броју привредних субјеката на 1 000 становника израчунати по методологији Републичког секретаријата за јавне политике (Аналитички сервис ЈЛС), коришћењем података Агенције за привредне регистре (Регистар мера и подстицаја привредног развоја). [↑](#footnote-ref-14)
15. Стопа настанка нових привредних субјеката се, према методологији Републичког секретаријата за јавне политике (Аналитички сервис ЈЛС), рачуна као однос броја новооснованих и укупног броја активних привредних субјеката у датој години. Подаци за 2021. израчунати су на основу података Агенције за привредне регистре (Регистар мера и подстицаја привредног развоја - [линк](https://pretraga2.apr.gov.rs/APRMapePodsticaja/)). [↑](#footnote-ref-15)
16. Стопа настанка привредних друштава и предузетничких радњи на нивоу Републике је у 2021. години износила, редом 7,2% и 11,9%, док је вредност ових показатеља на нивоу Подунавске области износила, редом, 6,4% и 12,7%. Извор: прорачун на основу података АПР (Регистар мера и подстицаја привредног развоја - [линк](https://pretraga2.apr.gov.rs/APRMapePodsticaja/)). [↑](#footnote-ref-16)
17. Извор: Агенција за привредне регистре (Регистар мера и подстицаја привредног развоја - [линк](https://pretraga2.apr.gov.rs/APRMapePodsticaja/)). [↑](#footnote-ref-17)
18. У периоду 2018-2020. између 60% и 80% укупног броја активних привредних друштава је предавао финансијске извештаје АПР-у, док у случају предузетника овај проценат не достиже ни 40%. Извор: прорачун на основу података АПР-а (). [↑](#footnote-ref-18)
19. Извор: <https://privatizacija.privreda.gov.rs/>. [↑](#footnote-ref-19)
20. Извор: информативни портали Б92 ([линк](https://www.b92.net/biz/vesti/srbija/preuzeli-fabriku-ali-zele-da-nastave-da-rade-sa-atlantikom-i-pune-vodu-za-lidl-2177628)) и Е-капија ([линк](https://www.ekapija.com/news/2956114/hotel-u-banji-palanacki-kiseljak-ponudjen-na-prodaju)). [↑](#footnote-ref-20)
21. Извор: Агенција за привредне регистре – Регистар мера и подстицаја регионалног развоја ([линк](file:///C:\Users\Aca\Downloads\линк)) и прорачун. [↑](#footnote-ref-21)
22. Извор: Развојна агенција Србије ([линк](https://ras.gov.rs/otvorena-fabrika-kyungshin-cable-u-smederevskoj-palanci-posao-za-700-ljudi)). [↑](#footnote-ref-22)
23. Извор података за регистровану запосленост и зараде је база података Републичког завода за статистику ([линк](https://data.stat.gov.rs/?caller=SDDB)). Подаци су наведени директно, или су извршена прерачунавања (нпр. структура по појединим категоријама, или рачунање промене у односу на претходни период). [↑](#footnote-ref-23)
24. Појам регистроване запослености односи се на лица која уплаћују доприносе за обавезно социјално осигурање, и по том основу се налазе у евиденцији Централног регистра обавезног социјалног осигурања. То значи да су обухваћена лица која имају формално заснован радни однос код послодавца, лица која обављају самосталне делатности, предузетници, регистровани пољопривредници, као и лица која нису у радном односу, али су формално ангажована по основу других типова уговора и остварују примања која имају карактер зараде (нпр. уговор о делу или уговор о обављању привремених и повремених послова). Извор: Републички завод за статистику – методолошки материјали и документација ([линк](https://www.stat.gov.rs/sr-Cyrl/istrazivanja/methodology-and-documents/?a=17&s=0)). [↑](#footnote-ref-24)
25. Извор података: Статистички билтен Националне службе за запошљавање, различита издања ([линк](https://www.nsz.gov.rs/sadrzaj/statisticki-bilteni-nsz/4111)) и прорачун (апсолутне и процентуалне промене броја незапослених на евиденцији НСЗ). [↑](#footnote-ref-25)
26. Треба напоменути да, поред запошљавања, постоје и други разлози за брисање незапосленог лица из евиденције НСЗ – нпр. одлазак у пензију или навршавање 65. године живота, неприхватање понуђеног запослења, одбијање учешћа у програму активних мера запошљавања, нејављање организацији за запошљавање и др. Извор: Статистички билтен Националне службе за запошљавање ([линк](https://www.nsz.gov.rs/sadrzaj/statisticki-bilteni-nsz/4111)). [↑](#footnote-ref-26)
27. Извор: Завод за заштиту споменика културе ([линк](https://www.heritage.gov.rs/cirilica/nepokretna_kulturna_dobra.php)). [↑](#footnote-ref-27)
28. Извор података: Министарство трговине, туризма и телекомуникација – списак категорисаних објеката ([линк](https://mtt.gov.rs/tekst/93/sektor-za-turizam.php)) – стање у јулу 2022. године. [↑](#footnote-ref-28)
29. Извор података: база података Републичког завода за статистику ([линк](https://data.stat.gov.rs/?caller=SDDB)) и прорачун. [↑](#footnote-ref-29)